Զուկո

**Զուկո** (), Ավատար։ Լեգենդ Աանգի մասին և դրա հետ կապված նախագծերի կերպար։ Նա սկզբում Կրակի ժողովրդի արքայազնն էր, իսկ օրիգինալ սերիալի ավարտին դարձել է Կրակի Տերը ()։

## Հայտնվելը
### «[[Ավատար։ Լեգենդ Աանգի մասին]]»

#### Գիրք 1․ Ջուր
Առաջին սեզոնում Զուկոն հանդես է գալիս որպես երկու գլխավոր հակառակորդներից մեկը՝ փորձելով բռնել Աանգին՝ իր պատիվը վերականգնելու հույսով։ Առաջին Գրքի ամբողջ ընթացքում նա իր հորեղբոր Այրոյի հետ միասին, հետապնդում է Աանգին։ «Փոթորիկը» դրվագում բացահայտվում է, թե ինչպես է Զուկոն ստացել իր սպին․ նա առաջին անգամ մասնակցել է հոր հետ ռազմական խորհրդի նիստին և դեմ է արտահայտվել գեներալների անխիղճ ծրագրին, ըստ որի նախատեսվում էր սեփական շարքային զինվորներին օգտագործել որպես «թնդանոթի միս»։ Այդ համարձակության համար հայրը՝ Օզայը, Զուկոյի հետ մղում է «Ագնի Կայ» և այրում նրա դեմքը։ Զուկոյի մրցակիցը Ավատարին բռնելու հարցում Կրակի ժողովրդի ամբիցիոզ ծովակալ Ջաոն է, որը նույնպես ձգտում է օգտվել իրավիճակից սեփական շահի համար։ Երբ Ջաոյին հաջողվում է բռնել Աանգին, Զուկոն ընդունում է Կապույտ Դիմակի կերպարը և ազատում Աանգին ծովակալի ամրոցից։ Եթերաշրջանի ավարտին Զուկոն ողջ է մնում իր դեմ կազմակերպված ծովահենական մահափորձից, որը ծրագրել էր Ջաոն։ Հյուսիսի ճակատամարտի ընթացքում Զուկոն կրկին բռնում է Աանգին, սակայն ուժեղ ձնաբքի պատճառով նրանք կանգ են առնում։ Աանգի ընկերները փրկում են օդի մոգին՝ չթողնելով Զուկոյին մահանալ սառնամանիքում։ Այնուհետև Զուկոն փախչում է և բախվում Ջաոյին։ Այդ պահին հայտնվում է Օվկիանոսի ոգին և խլում ծովակալին։ Զուկոն փորձում է փրկել Ջաոյին, սակայն վերջինս հրաժարվում է օգնությունից և խորտակվում է ոգու ձեռքով։ Այրոյի «դավաճանության» և Զուկոյի անհաջողության պատճառով Օզայը հանձնարարում է Զուկոյի կրտսեր քրոջը՝ Ազուլային, բռնել եղբորն ու հորեղբորը։

#### Գիրք 2․ Հող
Երկրորդ եթերաշրջանում Զուկոն և Այրոն թափառում են Հողի Թագավորությունում որպես աղքատ փախստականներ՝ մշտապես հետապնդվելով Ազուլայի կողմից։ Կարճատև բաժանումից հետո Զուկոն կրկին միանում է Այրոյին՝ ընդդեմ քրոջ։ Երբ Ազուլան ծանր վիրավորում է Այրոյին, Զուկոն շտապ բուժում է հորեղբորը։ Այրոն սկզբում փորձում է սովորեցնել Զուկոյին կայծակի ստեղծման արվեստը, սակայն անհաջողությունից հետո անցնում է իր հեղինակային տեխնիկային՝ կայծակի ուղղորդմանը կրակի մոգության միջոցով։ Հետագա իրադարձությունները ցույց են տալիս, որ Զուկոն հաջողությամբ տիրապետում է այդ կարողությանը։ Նրանք տեղափոխվում են պարիսպներով շրջապատված Բա Սինգ Սե քաղաքը և ժամանակավորապես աշխատում են ստորին օղակի թեյատանը։ Զուկոն դժվարությամբ է հարմարվում նոր կյանքին, սակայն իմանալով, որ Աանգը քաղաքում է, փորձում է գողանալ նրա թևավոր բիզոն Ապպային։ Այրոն համոզում է նրան հրաժարվել այդ մտքից և բաց թողնել կենդանուն։ Ազուլան ներթափանցում է քաղաք՝ հեղաշրջում կազմակերպելու նպատակով և ծուղակ է պատրաստում Զուկոյի ու Այրոյի համար։ Զուկոյին բանտարկում են Կատարայի հետ, և նրանց միջև աստիճանաբար ձևավորվում է փոխըմբռնում ու կարեկցանք։
Աանգը և Այրոն, որոնք այդ պահին դառնում են դաշնակիցներ, փորձում են փրկել նրանց։ Ազուլան համոզում է Զուկոյին դավաճանել բոլորին՝ իր պատիվը վերադարձնելու համար։ Մարտի ընթացքում Ազուլան մահացու վիրավորում է Աանգին։ Այրոն միջամտում է՝ ժամանակ շահելով Կատարայի համար, որպեսզի նա հեռանա Աանգի հետ, իսկ ինքը կամովի հանձնվում է։ Կատարան ոգեղեն ջրով վերակենդանացնում է Աանգին, իսկ Այրոյին ձերբակալում են Ավատարին օգնելու համար։

#### Գիրք 3․ Կրակ
Երրորդ եթերաշրջանում Զուկոն վերադառնում է հայրենիք որպես հերոս, քանի որ Ազուլան նրա վրա է վերագրում Աանգի սպանությունը, սակայն դա նրան երջանիկ չի դարձնում։ Նա կասկածում է, որ Աանգը ողջ է մնացել, և վարձում է մարդասպանի, որը կարողանում է պայթյուններ արձակել երրորդ աչքից (Սոկկայի կողմից մականվանված «Սպարկի-Սպարկի-Բում Մեն»)։ Զուկոն վերականգնում է հարաբերությունները մանկության ընկերուհու՝ Մեյի հետ, սակայն շարունակում է տառապել մեղքի և անվստահության զգացումից։ Իմանալով, որ իր մոր պապը եղել է Ավատար Ռոկուն՝ Աանգի նախորդը, և բացահայտելով Ազուլայի ու Օզայի անողոք ծրագիրը՝ Երկրի Թագավորությունը լիովին այրելու մասին, Զուկոն որոշում է դավաճանել իր երկրին և միանալ Աանգին՝ պատերազմը ավարտելու և խաղաղության դարաշրջան հաստատելու համար։ Արեգակի խավարման ժամանակ նա առերեսվում է հոր հետ և հեռանում՝ միանալու Ավատարին։ Թիմը սկզբում չի ընդունում նրան, սակայն Զուկոյի օգնությունից հետո նրանք վերջնականապես ազատվում են վարձված մարդասպանից և ընդունում նրան իրենց շարքերը։ Զուկոն ուսուցանում է Աանգին կրակի մոգություն և աստիճանաբար բարելավում հարաբերությունները թիմի բոլոր անդամների հետ։ 

Սերիալի վերջում Զուկոն կրկին հանդիպում է Այրոյին և արցունքներով ներողություն խնդրում իր բոլոր սխալների համար։ Այրոն ուրախությամբ ներում է նրան՝ նշելով, որ երբեք չի բարկացել, այլ միայն անհանգստացել է, որ նա մոլորվել էր։ Հրաժարվելով գահից՝ Այրոն առաջարկում է Զուկոյին դառնալ հաջորդ Կրակի Տերը՝ ընդգծելով, որ միայն նա կարող է վերադարձնել պատիվը ոչ միայն իրեն, այլև ամբողջ Կրակի ժողովրդին։ Մայրաքաղաքում Զուկոն Կատարայի հետ մենամարտում է Ազուլայի դեմ գահի համար։ Պարտությունից հետո Ազուլան կայծակ է արձակում Կատարայի ուղղությամբ, սակայն Զուկոն պաշտպանում է նրան և ծանր վիրավորվում։ Կատարան հաղթում է Ազուլային և բուժում Զուկոյին։ Երբ Աանգը հաղթում է Օզային և վերջ դնում պատերազմին՝ խլելով նրա մոգական ուժը, Զուկոն դառնում է նոր Կրակի Տերը՝ խոստանալով խաղաղության, կարգուկանոնի և ներդաշնակության դարաշրջան՝ Ավատարի աջակցությամբ։

### Մուլտսերիալ «[[Լեգենդ Քորայի մասին]]»
#### Գիրք 3․ Փոփոխություն
Պարզվում է, որ երրորդ գրքի իրադարձություններից ավելի քան 13 տարի առաջ Զուկոն Տենզինի, Սոկկայի և Տոնրակի հետ միասին փրկել է երիտասարդ Քորային առևանգումից, որը կազմակերպել էր Զահիրը և նրա «Կարմիր լոտոս» խմբավորումը։ Ներկայում Զուկոյին տեղեկացնում են, որ Զահիրը դարձել է օդի մոգ և փախել է բանտից։ Նա մեկնում է Էսկայի և Դեսնայի մոտ՝ կանխելու Զահիրի սիրուհու՝ Փե’Լիի փախուստը, ով կարող է պայթյուններ արձակել իր երրորդ աչքից, սակայն նրան, այնուամենայնիվ, հաջողվում է ազատվել։
Երբ Զահիրը սպանում է Հողի թագուհուն, Զուկոն վերադառնում է հայրենիք՝ պաշտպանելու իր դստերը՝ Իզումիին, որը ղեկավարում է Կրակի ժողովուրդը։ Մեկնելուց առաջ նա խորհուրդ է տալիս Քորային և զարմանքով իմանում, որ Ավատարը հոգիների աշխարհում խոսել է իր հորեղբոր՝ Այրոյի հետ։ Կորրայի՝ Զահիրի նկատմամբ տարած հաղթանակից հետո Զուկոն մասնակցում է արարողությանը, որի ընթացքում Ջինորան հռչակվում է օդի մոգության ուսուցիչ, և արտահայտում է իր մտահոգությունը Կարմիր լոտոսի շարունակվող սպառնալիքի կապակցությամբ։

#### Գիրք 4․ Հավասարակշռություն
Զուկոն վերջին անգամ լուռ հայտնվում է արքայազն Վուի թագադրման ժամանակ՝ իր դստեր հետ միասին։

### Կինեմատոգրաֆիա
2010 թվականին նկարահանված «Տարերքների տիրակալը» ֆիլմում Զուկոյի դերը կատարել է դերասան Դև Պատելը։ 2024 թվականին Netflix հարթակում թողարկված «Ավատար։ Լեգենդ Աանգի մասին» հեռուստասերիալում կերպարին մարմնավորել է Դալլաս Լյուն։ 2021 թվականի սեպտեմբերին ComicBook.com-ին տված հարցազրույցում Լյուն նշել է, որ Զուկոն իր ամենասիրելի կերպարներից մեկն է՝ ընդգծելով, որ այդ դերը տվյալ պահին իր կարիերայի ամենախոշոր ձեռքբերումն է։

## Արձագանքներ և քննադատություն

Comic Book Resources-ի լրագրող Լյուիս Քեմները նշել է, որ մանկության տարիներին Զուկոն քաղաքավարի և լուրջ երեխա էր, որը երբեք վնաս չէր պատճառում ուրիշներին, թեև հաճախ հակասության մեջ էր իր դաժան քրոջ՝ Ազուլայի հետ, շատ առումներով նման էր Աանգին։ Քեմներին դուր է եկել այն հանգամանքը, որ «Եռացող ժայռը» սերիայում Զուկոն համաձայնվում է օգնել Սոկկային՝ փրկելու նրա հորը՝ «չնայած ռիսկերին, և դա հատկապես ուշագրավ է, քանի որ Զուկոն որևէ անձնական կապ չուներ Հակոդայի հետ»։ Վերջում նա գրել է, որ «Զուկոն հերոս էր»։

BuzzFeed-ի հեղինակ Իշա Բեսին Զուկոյի կերպարը նկարագրել է որպես «անհարմարության և հմայքի հրաշալի համադրություն»։ Լրագրողուհուն նաև դուր են գալիս նրա «գեղեցիկ մազերը», և նա Զուկոյին համարում է մուլտսերիալի լավագույն կերպարը։ Screen Rant-ի Բրեդ Քարանը Զուկոյի քավության ուղին համեմատել է Քայլո Ռենի կերպարի զարգացման հետ։ Comic Book Resources-ի լրագրող Ժակլին Ափելգեյթը նշել է «Հետապնդումը» էպիզոդի եզրափակիչ տեսարանը, երբ Ազուլան անգիտակից է դարձնում Այրոյին, իսկ Կատարան ցանկանում է օգնել։ Լրագրողուհին գրել է, որ «եթե այդ պահին Զուկոն մի փոքր ավելի հավասարակշռված լիներ և, որ առավել կարևոր է, պատրաստ լիներ ընդունել ուրիշների օգնությունը, նա կարող էր շատ ավելի վաղ սկսել իր ընկերությունը Ավատարի թիմի հետ», սակայն «այդ ճանապարհին կանգնած հիմնական խոչընդոտը նրա զայրույթն էր»։ 

Paste ամսագրի լրագրող Զաք Բլյումենֆելդը Զուկոյին առաջին տեղն է դասել Ավատարի 20 լավագույն կերպարների շարքում և նշել, որ նա «մուլտսերիալի ամենահմայիչ կերպարն է»։ Բրուքս Թոմասը ընդգծել է այն դրվագը, երբ Զուկոն ամբողջ գիշեր սպասում էր, մինչև իր հորեղբայր Այրոն քնի, որպեսզի հաշտվի նրա հետ «Սոզինի գիսաստղը․ Մաս 2» էպիզոդում։ Game Rant-ի լրագրող Զաքարի Փրայցեներն ուսումնասիրել է Զուկոյի 10 մեջբերումները և առաջին տեղում դասել է արքայազնի խոսքերը «Հյուսիսի ճակատամարտը» դրվագից՝ ընդգծելով, որ նրան «բախտ պետք չէ», քանի որ պայքարն իրեն ուժեղ է դարձրել։ Աջայ Արավինդը կարծիք է հայտնել, որ «Զուկոյի ամենախայտառակ արարքը» եղել է երկրորդ սեզոնի ավարտին Բա-Սինգ-Սեում իր հորեղբայր Այրոյին դավաճանելը։

## Ծանոթագրություններ

## Արտաքին հղումներ
* Հոդված Screen Rant: «Ավատար. Ի՞նչ պատահեց Զուկոյի հետ «Աանգի լեգենդը» սերիալի ավարտից հետո »
* Հոդված Collider: «Զուկոյի կերպարի չբացահայտված կողմը «Ավատար․ Աանգի լեգենդը» մուլտսերիալում »
* Հոդված CBR: ««Ավատար». 6 պատճառ, թե ինչու է Զուկոն Աանգի լավագույն ուսուցիչը »